**Монгол Улсын Их Хурлын 2017 оны ээлжит бус чуулганы**

**9 дүгээр сарын 06-ны өдөр /Лхагва гараг/-ийн**

**нэгдсэн хуралдааны гар тэмдэглэл**

 Улсын Их Хурлын дарга М.Энхболд ирцийг танилцуулж, хуралдааныг даргалав.

 Хуралдаанд ирвэл зохих 76 гишүүнээс 42 гишүүн ирж, 55.2 хувийн ирцтэйгээр хуралдаан 11 цаг 50 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

 *Чөлөөтэй: Д.Тэрбишдагва;*

 *Эмнэлгийн чөлөөтэй: О.Баасанхүү;*

 Тасалсан: Н.Амарзаяа, Ё.Баатарбилэг, С.Бямбацогт, Б.Дэлгэрсайхан, Г.Мөнхцэцэг, Б.Наранхүү, Н.Номтойбаяр, Н.Оюундарь, Д.Оюунхорол, Б.Саранчимэг, О.Содбилэг, Б.Ундармаа, А.Ундраа, Н.Цэрэнбат, Б.Чойжилсүрэн, Л.Энх-Амгалан, Ө.Энхтүвшин.

 Улсын Их Хурлын дарга М.Энхболд ээлжит бус чуулганыг нээж үг хэлэв.

***Нэг.Монгол Улсын Ерөнхий сайдыг огцруулах эсэх асуудал***

Хуралдаанд Улсын Их Хурлын Тамгын газрын Ерөнхий нарийн бичгийн дарга Ц.Цолмон, Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Төрийн байгуулалтын байнгын хорооны ажлын албаны зөвлөх Б.Батдэлгэр, референт О.Нарантуяа нар байлцав.

Монгол Улсын Ерөнхий сайдыг огцруулах эсэх асуудлаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Д.Тогтохсүрэн танилцуулав.

Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Хаянхярваа Монгол Улсын Ерөнхий сайдыг огцруулах эсэх асуудлаар Тусгай хяналтын дэд хороо хуралдаж дуусах хүртэл хугацаанд завсарлага авч байгаа тухайгаа мэдэгдэж, уг асуудлаар завсарлага авав.

 Чуулганы нэгдсэн хуралдааны бэлтгэл, зохион байгуулалтын үйл ажиллагааг Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хуралдаан зохион байгуулах хэлтсийн дарга Н.Цогтсайхан, мөн хэлтсийн шинжээч Б.Баярсайхан, Р.Дэлгэрмаа нар хариуцан ажиллав.

 Хуралдаан 12 минут үргэлжилж, 76 гишүүнээс 57 гишүүн ирж, 75.0 хувийн ирцтэйгээр 12 цаг 02 минутад завсарлав.

 **Тэмдэглэлтэй танилцсан:**

 ТАМГЫН ГАЗРЫН ЕРӨНХИЙ

 НАРИЙН БИЧГИЙН ДАРГА Ц.ЦОЛМОН

 **Тэмдэглэл хөтөлсөн:**

 ПРОТОКОЛЫН АЛБАНЫ ШИНЖЭЭЧ П.МЯДАГМАА

**Монгол Улсын Их Хурлын 2017 оны ээлжит бус чуулганы**

**9 дүгээр сарын 06-ны өдөр /Лхагва гараг/-ийн нэгдсэн**

**хуралдааны дэлгэрэнгүй тэмдэглэл**

**М.Энхболд :** -Улсын Их Хурлын эрхэм гишүүд ээ,

Та бүхний энэ өдрийн амар амгаланг айлтгая. Улсын Их Хурлын нэр бүхий 30 гишүүнээс Монгол Улсын Ерөнхий сайдыг огцруулах саналыг 2017 оны 8 дугаар сарын 23-ны өдөр өргөн мэдүүлсэн. Энэ асуудлыг хэлэлцэн шийдвэрлэх нь зүйтэй гэж үзэж 8 дугаар сарын 30-ны өдрөөс 9 дүгээр сарын 7-ны өдрүүдэд ээлжит бус чуулганыг зарлан хуралдуулж байна.

2016 оны Улсын Их Хурлын сонгуулиар ард түмэн асар их итгэл хүлээлгэсэн. Монгол Ардын нам ээлжит сонгуулийн үр дүнд үнэмлэхүй ялалт байгуулан Улсын Их Хурлын 65 суудлыг авч чадсан. Энэ удаагийн Улсын Их Хурлын сонгууль ард түмний итгэл, хүлээлт хоёр дээр суурилсан байсан гэдгийг би хэлэхийг хүсэж байна. Сонгуулийн өмнөхөн Монгол Улсын эдийн засгийн өсөлт -1,6 хувьд хүрлээ. Төсвийн алдагдал 1.2 орчим их наяд төгрөгт хүрсэн. Монгол Улс төлбөрийн чадваргүйд тооцогдоход ойрхон байсныг та бүхэн санаж байгаа байх. Өнгөрсөн хугацаанд Олон Улсын валютын сантай хамтран өргөтгөсөн санхүүжилтийн хөтөлбөрийг хэрэгжүүлж эхэлснээр Монгол Улсын санхүү эдийн засгийн суурь үзүүлэлт сайжран гадаадын хөрөнгө оруулагчдын Монгол Улсад итгэх итгэл нэмэгдсэнийг дурдах нь зүйтэй гэж үзэж байна.

2017 оны эхний хагас жилийн байдлаар эдийн засгийн бодит өсөлт 5.3 хувьд хүрч өмнөх оны мөн үеийнхээс 4 функтээр өссөн байна. Эдийн засаг сэргэх энэхүү байдал нь өөрөө аяндаа бий болоогүй ээ. Энэ бүхэн төсвийн үндсэн үзүүлэлтүүдийг сайжруулж төсвийн орлогын тогтвортой эх үүсвэр бий болгох төсвийн сахилга хариуцлагыг чангатгах зарлагын үр ашгийг дээшлүүлэх талаар та бидний гаргасан бодлогын шийдвэр амжилттай хэрэгжсэний үр дүн мөн юм.

Эрхэм гишүүд ээ,

Энэхүү ээлжит бус чуулганаар Ерөнхий сайд, Засгийн газрыг огцруулах асуудлыг хэлэлцэн шийдвэрлэхээр та бид цуглаад байна. Сүүлийн өдрүүдэд энэ асуудал нь зөвхөн эрх баригч намын дотоод асуудал биш болон хувирч ард иргэдийг хооронд нь талцан хуваагдсан үл ойлголцсон байдалд хүргэж байгааг хэлэх хэрэгтэй байна. Ийм үл ойлголцлыг удаан ажиглан суух өдөөн турхирах эрх улс төрч бидэнд байх ёсгүй юм. Энэхүү ээлжит бус чуулганаар хэлэлцэх Ерөнхий сайд Засгийн газрыг огцруулах асуудалд гишүүн бүр нухацтай хариуцлагатай хандаж төр засаг тогтвортой байх нөхцөлийг бүрдүүлж олон нийтийн хуваагдал үл ойлголцол эцэс болж улс орны өмнө хүлээгдэж байгаа нийгэм эдийн засгийн илүү чухал асуудалд та бид анхаарлаа хандуулж ажиллах ёстой гэдгийг хэлэхийг хүсэж байна.

Улсын Их Хурлын ээлжит бус чуулганы ажиллагаа нээснийг мэдэгдье.

Одоо хэлэлцэх асуудалдаа оръё. Монгол Улсын Ерөнхий сайдыг огцруулах эсэх тухай асуудлыг хэлэлцэнэ. Энэ асуудлаар Төрийн байгуулалтын байнгын хорооны санал, дүгнэлт гарсан. Санал дүгнэлтийг Улсын Их Хурлын гишүүн Тогтохсүрэн танилцуулна.

**Д.Тогтохсүрэн:** - Улсын Их Хурлын дарга, эрхэм гишүүд ээ,

 Улсын Их Хурлын гишүүн Т.Аюурсайхан нарын нэр бүхий 30 гишүүн Монгол Улсын Үндсэн хуулийн Дөчин гуравдугаар зүйлийн 4 дэх хэсэг, Монгол Улсын Их Хурлын тухай хуулийн 7 дугаар зүйлийн 7.1.12 дахь заалтыг тус тус үндэслэн 2017 оны 08 дугаар сарын 23-ны өдөр Монгол Улсын Ерөнхий сайдыг огцруулах саналыг Улсын Их Хуралд өргөн мэдүүлжээ.

 Төрийн байгуулалтын байнгын хороо уг асуудлыг 2017 оны 08 дугаар сарын 30-ны өдрийн хуралдаанаар хэлэлцлээ.

 Байнгын хорооны хуралдаанд Монгол Улсын Ерөнхий сайдыг огцруулах тухай саналыг Улсын Их Хурлын гишүүн Т.Аюурсайхан танилцуулсан бөгөөд уг саналдаа Засгийн газар нь Төсвийн тухай хууль, Концессийн тухай хуулийг зөрчин хуулиар олгогдсон эрхээ хэтрүүлсэн, Улсын Их Хурлын 2016 оны 63 дугаар тогтоолыг зөрчиж хүүхдийн мөнгийг хүүхэд бүрт эрх тэгш, урт хугацаанд тогтвортой олгох нөхцөлийг хаасан, мөн Ерөнхий сайд нь Засгийн газраа удирдлага, зохион байгуулалтаар ханган ажиллаж чадахгүй байгаа зэрэг шалтгаануудыг огцруулах үндэслэл болгожээ.

 Байнгын хорооны хуралдаанаар хэлэлцсэн асуудалтай холбогдуулан Улсын Их Хурлын гишүүн Л.Болд Ерөнхий сайдыг огцруулах саналыг өргөн мэдүүлсэн гишүүдээс асуулт асууж, хариулт авсан болно. Улсын Их Хурлын гишүүн Ж.Батзандан, Д.Эрдэнэбат нар намын байр сууриа илэрхийлж Засгийн газарт тодорхой хэмжээгээр хариуцлага тооцох нь зүйтэй, харин энэ нь Улсын Их Хурал дахь олонхийн эрх мэдэл, хариуцлагын асуудал болохыг онцолж байсан болно.

 Байнгын хорооны хуралдаанд Монгол Улсын Ерөнхий сайдыг огцруулах эсэх асуудлаар санал хураалт явуулахад Байнгын хорооны хуралдаанд оролцсон гишүүдийн олонхи огцруулах саналыг дэмжээгүй болно.

Улсын Их Хурлын эрхэм гишүүд ээ,

 Монгол Улсын Ерөнхий сайдыг огцруулах эсэх тухай асуудлаар Төрийн байгуулалтын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг Та бүхнээс хүсье.

 Анхаарал тавьсанд баярлалаа.

**М.Энхболд:**-Тогтохсүрэн гишүүнд баярлалаа. Ерөнхий сайд.

**Ж.Эрдэнэбат:**-Гишүүдийнхээ амгаланг айлтгая. Тэгэхээр саяхан одоо бас нэр бүхий гишүүд маань Монгол Улсын Ерөнхий сайд миний биеийг огцруулахыг хүссэн зүйл Улсын Их Хуралд өргөн барьсан байж байгаа. Тэгэхдээ энэ огцруулах хүсэлтийг гаргахаас өмнө бол бас нийгэмд сошилд ард түмний дунд нэгэн мэдээлэл бол тархсан. Энийг бол манай гишүүд бүгдээрээ мэдэж байгаа байх. Тэр нь юу вэ гэхээр Монгол Улсын Ерөнхий сайд Эрдэнэбат Шадар сайд Хүрэлсүхийг чагнасан, тагнасан гэсэн ийм зүйлийг бол хэвлэл мэдээллийн байгууллагуудаар нэлээд удаан явуулсан. Тэгэхээр миний бие бодохдоо энэ чагнсан тагнасан гэсэн энэ мэдээлэл нь бол олон хүнд эргэлзээ тээнэгэлзээ төрүүлсэн тэр битгий хэл ард түмний дунд ч гэсэн үнэхээр энэ Эрдэнэбат гэсэн хүн нь Шадар сайдаа тагнасан юм байна. Чагнасан юм байна гэсэн эргэлзээ тээнэглэзээ бол төрсөн байж байгаа. Тэгэхээр энэ асуудлыг шийдүүлэхээр Аюулгүй байдал, гадаад бодлогын байнгын хороонд бол 8 сарын 22-ны өдөр албан бичгээр хүсэлтээ гаргуулсан байж байгаа. Энийг бол хаалттай байдлаар хэлэлцүүлж өгөөч гэсэн хүсэлтийг гаргасан. Мөн 9 сарын 1-ний өдөр тусгай хяналтын дэд хороонд бас хүсэлтээ гаргасан байж байгаа. Энэ асуудлыг хэлэлцэн шийдвэрлэж тодорхой одоо ямар нөхцөл байдал үүссэн юм бэ гэдгийг тодорхойлж өгөөч гэж.

Цаашдаа миний хувьд бол залуу хүн ямар нэгэн аливаа ийм нэр хүндээ унагаасан асуудалд холбогдоод явах ийм сонирхол байхгүй байга. Өнөөдрийн хурлаар ямар ч шийдвэр гарсан бай энэ Ерөнхий сайд нь Шадар сайдаа чагнаж тагнасан гэдэг асуудлыг эцэслэж энэ Байнгын хороодоор болон дэд хороодоор хэлэлцүүлж өгөхийг хүсэж байгаа юм. Энэ хүсэлтийг минь хүлээж аваач гэж Их Хурлын даргаас хүсэх байна.

**М.Энхболд:**-Хаянхярваа гишүүн.

**Д.Хаянхярваа:**-Гишүүдийн энэ өдрийн амгланг айлтган мэндчилье. Тэгэхээр өнөөдөр үүссэн нөхцөл байдал бол яах вэ манай намын дотоод асуудал гэхээсээ илүү бас төрийн асуудал руу ороод байна л даа. Ер нь сая Ерөнхий сайдын хэлж байгаа саналыг би хүндэтгэж үзэх ёстой байх гэж ингэж бодож байгаа. өнөөдөр тухайлбал манай бүлгийн дийлэнх гишүүд нь бүлгийн даргын өрөөнд байна. Өнөөдөр бид энэ хуралдаанд орохгүй яагаад гэвэл хэрвээ энэ асуудлыг тусгай хяналтын дэд хороогоор шийдэж өгөхгүй бол бид нар энэ Засгаа унагаах асуудлыг сөрөг хүчинтэйгээ нийлж шийдвэр гаргамааргүй байна гэсэн ийм саналаа хэлээд сууж байгаа. Тэгэхээр бид нар бол энэ тагнасан, чагнасан гэдэг асуудлыг би байр сууриа нэлээд тодорхой илэрхийлж байсан. өөрөөр хэлэх юм бол өнөөдөр нийгэмд юу явж байна вэ гэхээр энэ хүнийг тагнасан чагнасан гэдэг асуудал нь энэ хоёр хүний хэн дээр нь ямар буруутай юм бэ гэдэг нь тодорхойгүй болсон. Нэг хэсэг нь авахаар бол дээрээсээ үүрэг өгөөд энэ Хүрэлсүхийг хэлмэгдүүлэх гэж байна гэдэг юмыг нийгэмд цацсан. Нийгэм тийм ойлголттой болсон.

Нөгөө хэсэг нь болохоор бол Ерөнхий сайд гэдэг хүн чинь өөрөө нөгөө нөхрөө үүрэг өгөөд тагнуулдаг, чагнуулдаг. Тэгээд араас нь бас хууль хяналт хүчний байгууллагуудад үүрэг өгөөд энэ асуудлыг бас ингээд хүчээр шийдэх гэж оролддог юм байна гэдэг ийм хандлага нийгэмд бий болоод байна. Үүнийг бид нар бол ямар ч тохиолдолд нэг талд нь гаргах ёстой. Өөрөөр хэлэх юм бол энэ хууль хяналтын байгууллагуудын үнэхээр өнөөдөр энэ үйлдэл нь буруу үйлдэл байвал бид нар энийг нэг талд нь гаргаж шийдхийн тулд энийг заавал сонсох ёстой гэж бодож байна. Энийг би Эрдэнэбат Ерөнхий сайдыг бол хүндэтгэж үзэж байна.

Яагаад гэвэл энэ хүн ямар нэгэн байдлаар үнэн зөвөө олох ёстой. Бид нар ч гэсэн шийдвэр гаргахад бол тодорхой түвшинд энэ санал бол энэ мэдээллийг сонсох. өөрөөр хэлэх юм бол бид нар ямар нэгэн байдлаар хэргийн материалтай танилцъя гээгүй. Тусгай хяналтын дэд хороогоор мэдээллийг сонсъё гэж байгаа. Тэр мэдээллийг сонсоод тэр мэдээлэл дээр үндэслэж бас шийдвэрээ гаргах шаадлага байна гэж ингэж үзэж байгаа юм. Та бүхэн бүгдээрээ мэдэж байгаа өнөөдөр энэ хууль хяналтын байгууллагуудын энэ нэг заваан юм нэг талд нь гаргаж шийдэхгүйгээр явах юм бол цаашдаа хэрвээ энийг энэ хоёр хүний хэн нэг нь хийсэн байвал энэ хоёр хүн хуулийн өмнө хариуцлагаа үүрэг ёстой. Хэн буруутан нь бол үүрэх ёстой. Энэ хоёр хүн хэрвээ хийгээгүй байдаг юм бол цаашдаа бид нар төрийн өөр тусгай албад хийсэн бол энэ нийгэмд итгэж амьдрахад бэрх болж байна гэдгийг бол олон хүн удаа дараа хэлж байгаа.

Тийм учраас би энэ Тусгай хяналтын дэд хороог хуралдах хүртэл хугацаанд бүлэг завсарлага авъя гэсэн санал гаргаж байна.

**М.Энхболд:**-Бүлгийн дарга санал гаргаж байна. Бүлгийн дарга тусгай хяналтын дэд хороог хуралдах хүртэл завсарлага өгөөч гэж байгаа учраас бүлэг завсарлага хүсэж байна. Монгол ардын намын бүлгэд завсарлага өглөө.

**Дууны бичлэгээс буулгасан:**

 ПРОТОКОЛЫН АЛБАНЫ

ШИНЖЭЭЧ П.МЯДАГМАА